Bedford JJL

Bedford JJL係一款由Bedford Vehicles生產嘅單層巴士，1978年面世，喺嗰時嚟講屬中型巴士規格。

JJL本身唔係由Bedford開展嘅設計，1970年代初，Marshall開始發展一款新嘅中型巴士，名為Marshall Camuter，並且整咗一架嚟做測試。架車係一體化設計，Perkins 4.236四汽缸柴油引擎同埋Allison AT540自動波打橫擺喺車尾，經過Morse Hy-Vo鏈條同埋螺旋斜齒輪轉向去行尾軸，車上用咗唔少利蘭Terrier貨車用開嘅組件。

Bedford喺1975年接收咗Marshall Camuter嘅設計，並加入Bedford嘅設計完素。1976年，Bedford喺倫敦嘅商用車展公佈呢款型號JJL嘅巴士，同時展出一個JJL嘅實物模型。架車改用Bedford 330柴油引擎，容量330立方吋，全長大概7.5米，連企位可以載到卅幾人。

1978年，Bedford JJL嘅真車卒之亮相，同年喺伯明翰嘅國際車展展出。1978至1979年間，Bedford總共出咗4架JJL樣辦車。不過喺JJL推出嗰時，英國市場對中型巴士冇乜需求，Bedford冇幾耐之後就放棄咗JJL嘅投產計劃。

1985年，Bedford有打算推出返JJL，但最後冇咗件事。一年後，Bedford業務俾母公司通用汽車放棄。

巴士型號